Ellefu andvana fæðingar eru skráðar í Danmörku undanfarna sex mánuði sem taldar eru tengjast kórónuveirusmiti móðurinnar. Fyrsta árið sem faraldurinn geisaði voru fjögur slík tilfelli skráð í landinu. Sérfræðingur í kvensjúkdómalækningum hvetur danskar konur til bólusetningar.
Frá þessu er greint í Ugeskriftet sem gefið er út af dönsku læknasamtökunum. Haft er eftir sérfræðingi í kvensjúkdómum og fæðingarlækningum að Delta-afbrigði veirunnar valdi alvarlegri veikindum en fyrri afbrigði. Alls hefur þrjátíu og ein þunguð kona veikst mjög alvarlega af völdum COVID-19, fjórtán hafa þurft að fara í öndunarvél og sjö voru lagðar inn á gjörgæsludeild. Annemette Wildfang Lykkebo formaður félags danskra fæðingarlækna segist telja líklegt að andvana fæddu börnin hefðu lifað ef ekki hefði verið fyrir sýkingu móðurinnar.
Svo virðist sem sýkingin valdi breytingum í fylgjunni sem verða til þess að dregur úr súrefnisstreymi til fóstursins. Lykkebo áréttar þó að mikilvægt sé að hafa í huga að flestar meðgöngur gangi vel en smitum meðal þungaðra kvenna hafi fjölgað. Ástæðan sé sú að nú smitist börn frekar en áður og líklegt sé að ófrískar konur eigi ung börn. Hún segist verða vör við vantrú á bóluefnum meðal kvenna og að ástæðan sé meðal annars hve langan tíma dönsk heilbrigðisyfirvöld tóku til að heimila notkun þeirra. Það segir hún að eigi að tryggja öryggi og hvetur konur til að þiggja bólusetningu.